KOMISIJAS ĪSTENOŠANAS REGULA (ES) 2021/606

(2021. gada 14. aprīlis),

ar ko attiecībā uz ierakstiem par Baltkrieviju un par Apvienoto Karalisti un kroņa teritorijām Gērnsiju, Menas Salu un Džērsiju tādu trešo valstu vai to reģionu sarakstos, no kuriem atļauts Savienībā ievest noteiktus lietošanai pārtikā paredzētus dzīvniekus un preces, groza Īstenošanas regulas (ES) 2021/405 I, IV līdz XIII un XVI pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (ES) 2017/625 (2017. gada 15. marts) par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula) (1), un jo īpaši tās 127. panta 2. punktu,

tā kā:

(1) Komisijas Deleģētā regula (ES) 2019/625 (2) papildina Regulu (ES) 2017/625, paredzot nosacījumus, kuri attiecas uz noteiktu lietošanai pārtikā paredzētu dzīvnieku un preču sūtījumu ievešanu Savienībā no trešām valstīm vai to reģioniem, lai panāktu, ka sūtījumi atbilst piemērojamajām prasībām, kas noteiktas Regulas (ES) 2017/625 1. panta 2. punkta a) apakšpunktā minētajos noteikumos par pārtikas nekaitīgumu, vai prasībām, kas atzītas par tām vismaz līdzvērtīgām. Saskaņā ar Regulas (ES) 2017/625 126. panta 2. punkta a) apakšpunktu šie nosacījumi paredz identificēt lietošanai pārtikā paredzētus dzīvniekus un preces, kuras Savienībā var ievest tikai no tādām trešām valstīm vai reģioniem, kas norādīti sarakstā.

(2) Komisijas Regula (EK) Nr. 798/2008 (3), (EK) Nr. 119/2009 (4), (ES) Nr. 206/2010 (5) un (ES) Nr. 605/2010 (6), kuras no 2021. gada 21. aprīļa tiek atceltas ar Komisijas Deleģēto regulu (ES) 2020/692 (7), un Komisijas Īstenošanas regula (ES) 2019/626 (8), kura no 2021. gada 21. aprīļa tiek atcelta ar Komisijas Īstenošanas regulu (ES) 2021/405 (9), nosaka tādu trešo valstu vai to reģionu sarakstus, no kuriem atļauts Savienībā ievest noteiktus dzīvniekus un preces. Īstenošanas regula (ES) 2021/405, ko piemēro no 2021. gada 21. aprīļa, aizstāj pārtikas nekaitīguma prasību kontekstā izveidotos sarakstus Regulā (EK) Nr. 798/2008, (EK) Nr. 119/2009, (ES) Nr. 206/2010 un (ES) Nr. 605/2010, kā arī Īstenošanas regulā (ES) 2019/626.

(3) Baltkrievija ir iekļauta Īstenošanas regulas (ES) 2019/626 II pielikuma sarakstā, kur norādītas trešās valstis, no kurām atļauts Savienībā ievest zivsaimniecības produktus, izņemot gliemenes, adatādaiņus, tunikātus un jūras gliemežus, un minētajai valstij attiecībā uz akvakultūras nozari ir atlieku monitoringa plāns, apstiprināts saskaņā ar Komisijas Lēmuma 2011/163/ES (10) 1. pantu. Līdz ar to ir pietiekami pierādījumi un garantijas, lai nodrošinātu, ka Baltkrievija izpilda Deleģētās regulas (ES) 2019/625 4. panta a) līdz f) punkta prasības attiecībā uz zivsaimniecības produktu ievešanu Savienībā, tai skaitā attiecībā uz akvakultūras produktiem, izņemot gliemenes, adatādaiņus, tunikātus un jūras gliemežus. Piezīme “tikai savvaļas nozveja”, kas Īstenošanas regulas (ES) 2021/405 IX pielikuma sarakstā norādīta attiecībā uz Baltkrieviju, būtu jāsvītro, lai atļautu no minētās trešās valsts Savienībā ievest akvakultūras nozares zivsaimniecības produktus.

(4) Regula (EK) Nr. 798/2008, (EK) Nr. 119/2009, (ES) Nr. 206/2010 un (ES) Nr. 605/2010 un Īstenošanas regula (ES) 2019/626 attiecībā uz ierakstiem par Apvienoto Karalisti un kroņa teritorijām Gērnsiju, Menas Salu un Džērsiju to trešo valstu vai to reģionu sarakstos, no kuriem atļauts Savienībā ievest noteiktus lietošanai pārtikā paredzētus dzīvniekus un preces, tika grozītas attiecīgi ar Komisijas Īstenošanas regulu (ES) 2020/2205 (11), (ES) 2020/2206 (12), (ES) 2020/2204 (13), (ES) 2020/2207 (14) un (ES) 2020/2209 (15).

(5) Īstenošanas regulā (ES) 2021/405 šādos sarakstos nebija ietverta Apvienotā Karaliste un kroņa teritorijas Gērnsija, Menas Sala un Džērsija. Tāpēc minētā īstenošanas regula būtu jāgroza, lai šajos sarakstos iekļautu attiecīgus ierakstus.

(6) Apvienotā Karaliste ir sniegusi pietiekamus pierādījumus un garantijas, lai nodrošinātu, ka dzīvnieki un preces, kurus atļauts Savienībā ievest no Apvienotās Karalistes un tās atkarīgajām teritorijām – Gērnsijas, Menas Salas un Džērsijas –, atbilst Deleģētās regulas (ES) 2019/625 4. panta a) līdz e) punktā noteiktajām prasībām.

(7) Deleģētās regulas (ES) 2019/625 4. panta f) punkts paredz, ka attiecīgā gadījumā Komisijas apstiprinātas atlieku kontroles programmas esība, īstenošana un paziņošana ir vēl viens priekšnoteikums tam, lai trešās valstis vai to reģionus varētu iekļaut Regulas (ES) 2017/625 126. panta 2. punkta a) apakšpunktā minētajā sarakstā. To trešo valstu saraksts, kurām ir apstiprināti atlieku monitoringa plāni, sniegts Lēmuma 2011/163/ES pielikumā, kas attiecībā uz Apvienotās Karalistes un kroņa teritoriju Gērnsijas, Menas Salas un Džērsijas iesniegto atlieku monitoringa plānu apstiprinājumu ir grozīts ar Komisijas Īstenošanas lēmumu (ES) 2020/2218 (16).

(8) Ņemot vērā Apvienotās Karalistes sniegtos pierādījumus un garantijas, šī trešā valsts un kroņa teritorijas Gērnsija, Menas Sala un Džērsija būtu jāiekļauj Īstenošanas regulas (ES) 2021/405 I, IV līdz XIII un XVI pielikumā, neskarot Savienības tiesību piemērošanu Apvienotajai Karalistei un tās teritorijā attiecībā uz Ziemeļīriju saskaņā ar Līgumu par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas un jo īpaši Protokola par Īriju/Ziemeļīriju 5. panta 4. punktu saistībā ar minētā protokola 2. pielikumu. Atkārtoti novērtēt atbilstību Deleģētās regulas (ES) 2019/625 4. panta a) līdz f) punkta prasībām nav nepieciešams.

(9) Tādēļ Īstenošanas regulas (ES) 2021/405 I, IV līdz XIII un XVI pielikums būtu attiecīgi jāgroza.

(10) Īstenošanas regulu (ES) 2021/405 piemēro no 2021. gada 21. aprīļa, tāpēc arī šī regula būtu jāpiemēro no tā paša datuma.

(11) Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Īstenošanas regulas (ES) 2021/405 I, IV līdz XIII un XVI pielikumu groza saskaņā ar šīs regulas pielikumu.

2. pants Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī. To piemēro no 2021. gada 21. aprīļa.

Šī regula uzliek saistības kopumā un ir tieši piemērojama visās dalībvalstīs. Briselē, 2021. gada 14. aprīlī Komisijas vārdā – priekšsēdētāja Ursula VON DER LEYEN

(1) OV L 95, 7.4.2017., 1. lpp.

(2) Komisijas Deleģētā regula (ES) 2019/625 (2019. gada 4. marts), ar ko attiecībā uz prasībām par lietošanai pārtikā paredzētu noteiktu dzīvnieku un preču sūtījumu ievešanu Savienībā papildina Eiropas Parlamenta un Padomes Regulu (ES) 2017/625 (OV L 131, 17.5.2019., 18. lpp.).

(3) Komisijas Regula (EK) Nr. 798/2008 (2008. gada 8. augusts) par to trešo valstu, teritoriju, zonu un nodalījumu saraksta izveidošanu, no kuriem atļauts importēt un tranzītā caur Kopienu pārvadāt mājputnus un mājputnu produktus, un par veterinārās sertifikācijas noteikumiem (OV L 226, 23.8.2008., 1. lpp.).

(4) Komisijas Regula (EK) Nr. 119/2009 (2009. gada 9. februāris), ar ko nosaka trešo valstu vai to daļu sarakstu un veterinārās sertifikācijas prasības savvaļas zaķu dzimtas dzīvnieku, noteiktu savvaļas sauszemes zīdītāju un saimniecībās audzētu trušu gaļas importam Kopienā vai tranzītam caur to (OV L 39, 10.2.2009., 12. lpp.).

(5) Komisijas Regula (ES) Nr. 206/2010 (2010. gada 12. marts), ar ko izveido sarakstus, kuros iekļautas trešās valstis, to teritorijas vai daļas, no kurām Eiropas Savienībā atļauts ievest konkrētus dzīvniekus un svaigu gaļu, un nosaka veterinārās sertifikācijas prasības (OV L 73, 20.3.2010., 1. lpp.).

(6) Komisijas Regula (ES) Nr. 605/2010 (2010. gada 2. jūlijs), ar ko nosaka dzīvnieku un sabiedrības veselības un veterinārās sertifikācijas nosacījumus lietošanai pārtikā paredzēta svaigpiena, piena produktu, jaunpiena un jaunpiena produktu ievešanai Eiropas Savienībā (OV L 175, 10.7.2010., 1. lpp.).

(7) Komisijas Deleģētā regula (ES) 2020/692 (2020. gada 30. janvāris), ar ko attiecībā uz noteikumiem par noteiktu dzīvnieku, reproduktīvo produktu un dzīvnieku izcelsmes produktu sūtījumu ievešanu Savienībā, to pārvietošanu un rīkošanos ar tiem pēc ievešanas papildina Eiropas Parlamenta un Padomes Regulu (ES) 2016/429 (OV L 174, 3.6.2020., 379. lpp.).

(8) Komisijas Īstenošanas regula (ES) 2019/626 (2019. gada 5. marts) par trešo valstu vai to reģionu sarakstiem, no kuriem atļauts ievest Eiropas Savienībā lietošanai pārtikā paredzētus konkrētus dzīvniekus un preces, un ar ko attiecībā uz šiem sarakstiem groza Īstenošanas regulu (ES) 2016/759 (OV L 131, 17.5.2019., 31. lpp.).

(9) Komisijas Īstenošanas regula (ES) 2021/405 (2021. gada 24. marts), ar ko nosaka tādu trešo valstu vai to reģionu sarakstus, no kurām saskaņā ar Eiropas Parlamenta un Padomes Regulu (ES) 2017/625 atļauts Savienībā ievest noteiktus dzīvniekus un preces, kuri paredzēti lietošanai pārtikā (OV L 114, 31.3.2021., 118. lpp.).

(10) Komisijas Lēmums 2011/163/ES (2011. gada 16. marts), ar ko apstiprina plānus, ko saskaņā ar Padomes Direktīvas 96/23/EK 29. pantu iesniegušas trešās valstis (OV L 70, 17.3.2011., 40. lpp.).

(11) Komisijas Īstenošanas regula (ES) 2020/2205 (2020. gada 22. decembris), ar ko Regulas (EK) Nr. 798/2008 I pielikumu groza attiecībā uz ierakstiem par Apvienoto Karalisti un tās atkarīgo teritoriju Gērnsiju to trešo valstu, teritoriju, zonu vai nodalījumu sarakstā, no kuriem Savienībā atļauts ievest vai tranzītā caur to pārvadāt mājputnu un mājputnu produktu sūtījumus (OV L 438, 28.12.2020., 11. lpp.).

(12) Komisijas Īstenošanas regula (ES) 2020/2206 (2020. gada 22. decembris), ar ko Regulas (EK) Nr. 119/2009 I pielikumu groza attiecībā uz ierakstu par Apvienoto Karalisti to trešo valstu vai to daļu sarakstā, no kurām Savienībā atļauts ievest savvaļas zaķu dzimtas dzīvnieku, noteiktu savvaļas sauszemes zīdītāju un saimniecībās audzētu trušu gaļas sūtījumus (OV L 438, 28.12.2020., 15. lpp.).

(13) Komisijas Īstenošanas regula (ES) 2020/2204 (2020. gada 22. decembris), ar ko Regulas (ES) Nr. 206/2010 I un II pielikumu groza attiecībā uz ierakstiem par Apvienoto Karalisti un tās atkarīgajām teritorijām to trešo valstu, to teritoriju vai daļu sarakstos, no kurām Savienībā atļauts ievest konkrētus dzīvniekus un svaigu gaļu (OV L 438, 28.12.2020., 7. lpp.).

(14) Komisijas Īstenošanas regula (ES) 2020/2207 (2020. gada 22. decembris), ar ko Regulas (ES) Nr. 605/2010 I pielikumu groza attiecībā uz ierakstiem par Apvienoto Karalisti un tās atkarīgajām teritorijām to trešo valstu vai to daļu sarakstā, no kurām Savienībā atļauts ievest lietošanai pārtikā paredzētu svaigpienu, piena produktus, jaunpienu un jaunpiena produktus (OV L 438, 28.12.2020., 18. lpp.).

(15) Komisijas Īstenošanas regula (ES) 2020/2209 (2020. gada 22. decembris), ar ko attiecībā uz ierakstiem par Apvienoto Karalisti un tās atkarīgajām teritorijām to trešo valstu vai to reģionu sarakstā, no kuriem atļauts ievest Eiropas Savienībā lietošanai pārtikā paredzētus konkrētus dzīvniekus un preces, groza Īstenošanas regulas (ES) 2019/626 I, II un III pielikumu (OV L 438, 28.12.2020., 24. lpp.).

(16) Komisijas Īstenošanas lēmums (ES) 2020/2218 (2020. gada 22. decembris), ar ko groza Lēmuma 2011/163/ES pielikumu attiecībā uz Apvienotās Karalistes un tās atkarīgo teritoriju iesniegto atlieku pārraudzības plānu apstiprināšanu (OV L 438, 28.12.2020., 63. lpp.).